સંગીતમય યોગ-પ્રાણાયામ સાથે યોગ સેમિનાર આગામી તા. ૨૬મી સપ્ટેમ્બર સુધી ચાલશે - My Gandhinagar
ગાંધીનગર: વાવોલની એમ.બી.પટેલ હાઇસ્કૂલના પ્રાર્થના હોલ ખાતે હેપ્પી યુથ ક્લબ આયોજિત "હેપ્પી જીવન યોગ સેમિનાર" તા. ૧૫મી સપ્ટેમ્બરથી દરરોજ સવારે ૬ થી ૭.૩૦ કલાક દરમ્યાન ચાલી રહ્યો છે. આ "હેપ્પી જીવન યોગ સેમિનાર"માં સંગીતમય યોગ-પ્રાણાયામ સાથે વિવિધ વિષયના નિષ્ણાતો દ્વારા ઉપયોગી માર્ગદર્શન કાર્યક્રમ પણ આયોજિત કરવામાં આવે છે જે અંતર્ગત રવિવારે સવારે ગાંધીનગરની સરકારી આયુર્વેદિક હોસ્પિટલના નિષ્ણાંત વૈદ્ય ડૉ. રાકેશભાઇ ભટ્ટ અને ફિઝિયોથેરાપિસ્ટ ડૉ.હાર્દિક તલાટીએ વિના મૂલ્યે ઉપયોગી માર્ગદર્શન આપ્યું હતું.
અત્યારે કોરોના વાઇરસ સંક્રમણ દિન-પ્રતિદિન વધી રહ્યું છે અને તેનાથી બચવા વ્યક્તિએ પોતાની રોગપ્રતિકારક ચકતી વધારવી જરૂરી છે, આ સંજોગોમાં કેવી રીતે રોગપ્રતિકારક શક્તિ વધારવી અને "કોરોનામાં ઘરગથ્થુ ઉપચાર" વિષયે રવિવારે સવારે વૈદ્ય ડૉ. રાકેશભાઇ ભટ્ટે તેમની પ્રચલિત સરળ અને રમૂજી શૈલેમાં યોગાર્થીઓને માર્ગદર્શન આપ્યું હતું. આ ઉપરાંત "હેપ્પી જીવન યોગ સેમિનાર"માં સોમવારે સવારે ગાંધીનગરના જાણીતા યુવા ફિઝિયોથેરાપિસ્ટ ડૉ.હાર્દિક તલાટીએ સાંધાના દુ:ખાવા, કમરનો દુ:ખાવો કે સ્નાયુનો દુ:ખાવો, મેદસ્વિતા જેવી અનેક સમસ્યાઓમાં વિના મૂલ્યે ફિઝિયોથેરાપીનું માર્ગદર્શન પૂરું પાડ્યું હતું અને ઉપયોગી કસરતો બતાવી હતી. અત્રે ઉલ્લેખનીય છે.
કે વાવોલની એમ.બી.પટેલ હાઇસ્કૂલના પ્રાર્થના હોલ ખાતે "હેપ્પી જીવન યોગ સેમિનાર" આગામી તા.૨૬મી સપ્ટેમ્બર શનિવાર સુધી દરરોજ સવારે ૬ થી ૭.૩૦ કલાક દરમ્યાન યોગસેવક વિરમભાઈના માર્ગદર્શનમાં સંગીતમય યોગ-પ્રાણાયામ વિના મૂલ્યે ચાલુ છે જેનો વાવોલ તથા આસપાસના વિસ્તારના રહીશો લઈ શકે છે. કોવિડ-૧૯ની ગાઈડલાઇન અનુસાર સેમિનારમા દરેકે ફરજિયાત માસ્ક પહેરીને આવવું, સોશ્યલ ડિસ્ટન્સ જાળવવું અને યોગ-પ્રાણાયામ પત્યા પછી ફરી માસ્ક પહેરી લેવું જરૂરી છે.